LIETUVOS RESPUBLIKOS TEISINGUMO MINISTRAS

Į S A K Y M A S

DĖL TEISINGUMO MINISTRO 2000 M. RUGPJŪČIO 16 D. ĮSAKYMO NR. 172 „DĖL PATAISOS DARBŲ ĮSTAIGŲ VIDAUS TVARKOS TAISYKLIŲ PATVIRTINIMO“ DALINIO PAKEITIMO

2002 m. vasario 5 d. Nr. 32

Vilnius

Iš dalies keičiu Pataisos darbų įstaigų vidaus tvarkos taisykles, patvirtintas teisingumo ministro 2000 m. rugpjūčio 16 d. įsakymu Nr. 172 „Dėl Pataisos darbų įstaigų vidaus tvarkos taisyklių patvirtinimo“ (Žin., 2000, Nr. 72-2243; 2001, Nr. 106-3837):

1. Išdėstau 46 punktą taip:

„46. Bendrabučių pastatuose be miegamųjų kambarių taip pat įrengiami būrio viršininkų (auklėjamojo darbo specialistų) kabinetai, auklėjamojo darbo, maisto produktų ir asmeninių daiktų saugojimo patalpos, buities kambariai, tualetai, drabužių ir avalynės džiovyklos (drabužių ir avalynės džiovykla gali būti bendra visai kolonijai). Šiuose pastatuose gali būti įrengtos patalpos nuteistiesiems maistui ruošti, atitinkančios higienos ir priešgaisrinės saugos reikalavimus. Moterų pataisos darbų kolonijose įrengiami higienos kambariai“.

2. Išdėstau 122.4 punktą taip:

„122.4 gyventi ne tam skirtose patalpose ir savavališkai lankytis gyvenamosiose patalpose ir teritorijose, kuriose negyvena ir nedirba. Tokių patalpų ir teritorijų, kuriose nuteistiesiems gyventi ir lankytis draudžiama, sąrašą nustato pataisos darbų įstaigos direktorius įsakymu“.

3. Išdėstau 204 punktą taip:

„204. Skambinimo telefonu adresatus pasirenka ir išlaidas apmoka patys nuteistieji“.

4. Išdėstau 382 punktą taip:

„382. Už drausmės pažeidimus baudos arba drausmės izoliatoriuje ar karceryje uždarytiems nuteistiesiems gali būti skiriamos visos įstatymo nustatytos nuobaudos, išskyrus pakartotinį uždarymą į baudos arba drausmės izoliatorių ar karcerį“.

5. Išdėstau 395 ir 396 punktus taip:

„395. Nuteistiesiems jų perkėlimo į kamerų tipo patalpas metu leidžiama su savimi imti jiems priklausančius maisto produktus. Pataisos darbų kolonijos personalas užtikrina nuteistųjų, perkeltų į kamerų tipo patalpas, asmeninių daiktų saugumą per visą nuobaudos atlikimo laiką. Maisto produktai, kurių nuteistieji su savimi nepasiėmė į kamerų tipo patalpas, atiduodami į sandėlį ir nuteistiesiems grąžinami atlikus nuobaudą. Personalas imasi priemonių maisto produktams išsaugoti. Jeigu dėl ilgo saugojimo bei natūralių sąlygų šie produktai sugenda, jie, dalyvaujant nuteistajam, sunaikinami. Apie tai surašomas aktas ir įsiuvamas į nuteistojo asmens bylą.

396. Nuteistiesiems, perkeltiems į kamerų tipo patalpas, leidžiama turėti daiktus ir reikmenis, kurių nedraudžia Taisyklių 3 priedas, išskyrus vaizdo magnetofonus. Šie nuteistieji neturi teisės skambinti telefonu“.

6. Laikau netekusiu galios 397 punktą.

7. Išdėstau 399 punktą taip:

„399. Nuteistiesiems, laikomiems kamerų tipo patalpose, išduodama patalynė“.

8. Išdėstau 468 punktą taip:

„468. Pirmąją medicinos pagalbą nuteistajam ūmaus, gyvybei pavojingo susirgimo arba nelaimingo atsitikimo atveju privalo nedelsdami suteikti pataisos darbų įstaigos darbuotojai pagal savo kompetenciją. Jeigu nuteistajam reikalinga medicinos pagalba, kurios suteikti pataisos darbų įstaigos asmens sveikatos priežiūros tarnyba negali, ji turi būti suteikta laisvės atėmimo vietų ligoninėse arba viešosiose asmens sveikatos priežiūros įstaigose, užtikrinus tokių asmenų apsaugą. Jeigu tuo metu pataisos darbų įstaigoje medicinos specialisto nėra, sprendimą dėl nuteistojo, kuriam reikalinga būtinoji medicinos pagalba, hospitalizavimo priima pataisos darbų įstaigos direktoriaus budintysis padėjėjas.

Nuteistieji, prieš kuriuos buvo panaudotos specialiosios priemonės, nedelsiant turi būti pateikti apžiūrai medicinos darbuotojui. Apžiūros rezultatai raštu įforminami medicininės apžiūros pažymoje. Pareigūnai, naudojantys specialiąsias priemones, turi mokėti suteikti pirmąją medicinos pagalbą“.

9. Laikau netekusiu galios 510 punktą.

10. Nustatau, kad šis įsakymas įsigalioja nuo 2002 m. vasario 15 dienos.

TEISINGUMO MINISTRAS	VYTAUTAS MARKEVIČIUS